SA Toerisme slaan vure dood oor R1 miljard-borgskapSA Toerisme (SAT) se beoogde ooreenkoms met die Britse klub Tottenham Hotspur gaan nie oor sokker nie, maar oor die herstel van Suid-Afrika se ekonomie en meer spesifiek, sy toerismebedryf, sê die hoof van SA Toerisme. (Argieffoto: Unsplash) SA Toerisme (SAT) se beoogde ooreenkoms met die Britse klub Tottenham Hotspur gaan nie oor sokker nie, maar oor die herstel van Suid-Afrika se ekonomie en meer spesifiek, sy toerismebedryf. Só het Themba Khumalo, waarnemende hoof van SAT, Donderdag vure doodgeslaan oor die voorgestelde borgskap – wat sowat £42,5 miljoen, oftewel R1 miljard beloop – van die elite-sokkerklub. Besonderhede oor die borgskap het die afgelope week uitgelek en ŉ herrie ontketen. Die bedrag geld wat SAT beoog om aan ŉ enkele veldtog te bestee is onder meer as “waansinnig” en ŉ klap in die gesig van Suid-Afrikaners bestempel. Sommige organisasies het ook aangevoer die geld kan veel beter op tuisbodem spandeer word om die sukkelende toerismesektor terug op sy voete te help. “Die beoogde ooreenkoms vra nie die fiskus vir nuwe geld vir ons begroting nie. Ons kombineer al die kleiner projekte, waarvan julle nie geweet het nie, in een projek,” het Khumalo by ŉ mediavergadering verduidelik. Hy sê SAT bestee ieder geval die geld internasionaal om besoekers daar na Suid-Afrika te lok en wil dit nou net in een groot veldtog doen. Die organisasie doen dít boonop al jare lank, sê Khumalo. “Laat ek dit vir alle Suid-Afrikaners sê: Die geld wat in toerisme belê word, is nie dieselfde geld wat nodig is vir krag of vir die herstel van slaggate nie. Daar is ander departemente wie se werk dit is. “Ons mandaat is om mense te oortuig om na Suid-Afrika te reis. Dit is waarby ons gaan hou. Dit is wat ons sal voortgaan om te doen.” Die beoogde ooreenkoms, wat volgens Khumalo nog nie afgehandel is nie en steeds verdere oorlegpleging met verskeie rolspelers vereis, sal SAT toegang tot die Britse Premierliga se gehoor gee en hulle aanspoor om hulle “ponde, dollars en yen by ons bestemmings te kom bestee en waardigheid na ons mense terug te bring”. Daar is drie vereistes vir SAT se oorweging van ŉ projek: Internasionale reikwydte en ŉ verteenwoordiging van die 24 internasionale markte waarop Suid-Afrika fokus; volgehoue reikwydte regdeur die jaar; en ŉ gehoor wat bereid is om lang afstande te reis en kan bekostig om dit te doen. Die konsepooreenkoms gebruik 661 miljoen sokkerkykers as ŉ basis. Khumalo sê indien die veldtog 10% van hulle oortuig om na Suid-Afrika te reis, beteken dit 61 miljoen bykomende reisigers. Indien net 1% van die teikenmark hierheen reis, word dit steeds omgeskakel na ŉ bykomende 6 miljoen reisigers. Hulle besteding hier beloop eindelik miljarde rand, sê Khumalo. Hoekom Tottenham Hotspur? Themba Khumalo, waarnemende hoof van SA Toerisme. (Foto: Skermgreep) Volgens SAT het al die ander toppresterende sokkerklubs in die Britse Premierliga reeds toerismevennote. “Selfs al sou ons een van hulle wou gehad het, kan ons hulle nie kry nie. “Hierdie was die enigste span wat nie ŉ bestemmingsvennoot gehad het nie.” Daar was ook vrae oor Rwanda se £10 miljoen-borgskap (sowat R210 miljoen) van die sokkerklub Arsenal en hoekom daardie ooreenkoms soveel minder kos as Suid-Afrika se voorgestelde samewerking met die Spurs wat nagenoeg R1 miljard gaan kos. Khumalo sê Suid-Afrika betaal “effens meer” omdat daar bykomende voordele in die ooreenkoms met die Spurs ingesluit word. Dit sluit in bedrywighede in Suid-Afrika wat ŉ regstreekse uitwerking op die plaaslike ekonomie sal hê. SAT het vandag opnuut ook benadruk dat die ooreenkoms nog nie afgehandel is nie en dat daar nog met verskeie ander rolspelers in die bedryf vergader moet word. Hy sê besonderhede oor die voorgenome ooreenkoms is wederregtelik uit ŉ raadsvergadering van SAT gelek en dat die besprekingsproses tydelik opgeskort is sodat SAT ŉ gesprek met Suid-Afrikaners kon hê oor wat hy beplan. Daar was voorwaardelike goedkeuring vir die ooreenkoms, sê Khumalo. Dié voorwaarde was dat alle belanghebbendes hul goedkeuring daarvoor gee. Die konsultasieproses is egter onderbreek toe besonderhede oor die ooreenkoms uitgelek het. Volgens SAT reis nog net 60% van toeriste na Suid-Afrika in vergelyking met 2019-syfers en dat ŉ grootse poging aangewend moet word om hulle hierheen te lok. Verlede jaar het altesame 5,7 miljoen toeriste na Suid-Afrika gekom en nagenoeg R59 miljard hier uitgegee.